Astrid Krag (SF), 2008-04-29:
Jeg er glad for, at vi i dag har mulighed for at tage fat på debatten om dobbelt statsborgerskab.
Det er ikke så mærkeligt, at den debat også bliver rejst her i Danmark.
Der har været en udvikling i de sidste år, som har betydet, at stadig flere lande åbner op for muligheden for dobbelt statsborgerskab, og en hurtig status og en hurtig optælling viser os jo, at der p.t. kun er seks EU-lande, som ikke tillader det, og derfor skal vi selvfølgelig også kigge på det i Danmark.
I SF mener vi langt hen ad vejen, at det i dag er alt for svært for udlændinge, der bor og arbejder i Danmark, der er gift med danskere og som taler dansk, at blive medlemmer af det danske samfund på lige vilkår med etniske danskere.
Derfor var det dejligt i søndags på statsborgerskabsdagen at opleve, hvor glade de mennesker, som var sluppet gennem nåleøjet og havde fået dansk indfødsret, var.
I SF glæder vi os over, at der er udlændinge, som har lyst til at blive danske statsborgere og derved fuldstændigt blive medborgere i det danske samfund og deltage i det danske demokrati ved et valg.
Som jeg sagde under det tidligere lovforslag: Kan man forestille sig en større kompliment?
Jeg ser også en del positive effekter ved det forslag, Ny Alliance har lagt frem.
Først og fremmest er der et integrationspotentiale i forslaget.
Spørgsmålet om udlandsdanskere trænger sig også på i denne debat.
Lige nu er der en stadig større gruppe danskere i udlandet, som har begrænsede rettigheder, fordi vi ikke tillader dobbelt statsborgerskab.
Et eller andet sted mellem 9.500 og 10.000 af dem har indleveret en underskrift, de gerne ville give til ministeren i morges, hvor hun ikke havde tid til at modtage dem.
Jeg vil bare sige, at jeg personligt godt kan forestille mig, at man både som ind- og udvandrer kan have et nært tilhørsforhold til både sit gamle land og til sit nye land på samme tid, og derfor er jeg uenig i, at man kun kan have en identitet og kun kan være knyttet til det sted, man er født.
I en moderne og globaliseret verden er der flere mennesker, som har fået lyst til og mulighed for at flytte sig, og den udvikling må vi jo også forholde os til.
Den foreslåede ændring vil også betyde, at danskere i udlandet kan holde fast i det danske fællesskab.
Hvis vi giver folk ret til dobbelt statsborgerskab, så kan de deltage fuldt i den demokratiske proces i deres nye hjemland uden at miste muligheden for at vende tilbage til det oprindelige - og det er der jo i hvert fald mange af de udlandsdanskere, vi har hørt fra, der ønsker.
De vil gerne kunne deltage i demokratiet i deres nye land uden at afgive det danske, enten af identitetsmæssige årsager eller måske, fordi de har planer om at vende tilbage og tilbringe deres alderdom i Danmark.
Der er også en del principielle overvejelser, man skal gøre sig, og her synes jeg, det er vigtigt, at vi diskuterer konsekvenserne af lovgivningen.
Vi skal ikke have indført dobbelt statsborgerskab forhastet, det er en stor ting at indføre.
Det er vigtigt for os i SF, at et statsborgerskab er et statsborgerskab, og at det giver de samme rettigheder, uanset om man i øvrigt har et andet statsborgerskab ved siden af.
Og netop frygten for, at vi kan risikere at få første- og andenrangsstatsborgerskaber i Danmark, er noget af det, der gør, at vi i SF så varmt støtter, at vi bliver klogere, at vi arbejder videre med den høring, som vi er startet på i Indfødsretsudvalget, en høring, hvor vi bl.a. kan komme ind på de erfaringer, man har gjort i Norge, hvor man gik igennem en længere proces og fandt ud af, at man ikke ville have dobbelt statsborgerskab, eller i Sverige, hvor man fandt ud af, at man ville.
Så er der, som andre talere også har været inde på, nogle tekniske afklaringer i forbindelse med retsstatus for borgere med dobbelt statsborgerskab.
Med andre ord: Der er god grund til, at vi bliver klogere på det her og ikke forhaster os igennem med det.
Så det er et område, der skal undersøges grundigt, men det er også et område, vi ikke kan lade være med at forholde os til.
Den udvikling, der sker i verden, kan vi ikke lukke øjnene for.
De fleste lande omkring os har allerede tilladt det, og som sagt er det værd at notere, at det kun er seks EU-lande, der i dag ikke tillader dobbelt statsborgerskab.
Derfor skal vi kigge på de andre landes erfaringer, derfor skal vi blive klogere på, hvordan man kan gøre det.
Så alt i alt forholder vi os afventende, men positivt over for forslaget i SF.